Βιομηχανικά επενδυτικά δάνεια που μπορεί να χορηγηθούν στα πλαίσια του άρθρου 54 παράγραφος 2 της συνθήκης ΕΚΑΧ, για την προώθηση της κατανάλωσης του κοινοτικού χάλυβα

(85/C 121/03)

Ι.ΕΙΣΑΓΩΓΗ

Το άρθρο 54 παράγραφος 2 της συνθήκης ΕΚΑΧ παρέχει το δικαίωμα στην Επιτροπή, μετά από ομόφωνη σύμφωνη γνώμη του Συμβουλίου, να χορηγεί δάνεια για τη χρηματοδότηση έργων και εγκαταστάσεων που συμβάλλουν απευθείας και κυρίως στην αύξηση της παραγωγής, στη μείωση του κόστους παραγωγής ή στη διευκόλυνση της διάθεσης των προϊόντων που αναφέρονται στο παράρτημα 1 της συνθήκης ΕΚΑΧ.

Λόγω της σοβαρής διαρθρωτικής κρίσης που διέρχεται η ευρωπαϊκή χαλυβουργία, η Επιτροπή κρίνει επιβεβλημένη την ανάληψη δράσης υπέρ των επενδύσεων εκείνων που θα προωθούσαν ενδεχομένως την κατανάλωση του κοινοτικού χάλυβα.

Η συμβουλευτική Επιτροπή ΕΚΑΧ, κατά την 227η σύνοδο της 6ης και 7ης Μαΐου 1982, ζήτησε από την Επιτροπή, στα πλαίσια των αρμοδιοτήτων που της παρέχει η συνθήκη ΕΚΑΧ και κυρίως το άρθρο 54, να βοηθήσει για την εξάλειψη των δυσκολιών που αντιμετωπίζει σήμερα ο κλάδος της χαλυβουργίας, προωθώντας συστηματικά τα επενδυτικά προγράμματα που έχουν θετική επίδραση στη διάθεση των προϊόντων της ευρωπαϊκής χαλυβουργίας.

Με βάση τα προηγούμενα, η Επιτροπή αποφάσισε, υπό την προϋπόθεση ότι θα εξασφαλιστούν οι αναγκαίες πιστώσεις, να χορηγήσει δάνεια βάσει του άρθρου 54 παράγραφος 2 της συνθήκης και με τους όρους που περιγράφονται στη συνέχεια.

II.ΛΕΙΤΟΥΡΓΙΚΕΣ ΑΡΧΕΣ

Τα βιομηχανικά δάνεια επενδύσεων για την προώθηση της κατανάλωσης του κοινοτικού χάλυβα χορηγούνται ή απευθείας ή, εμμέσως, από τους μεσολαβούντες χρηματοπιστωτικούς φορείς στα πλαίσια ενός συνολικού δανείου της ΕΚΑΧ.

Οι αντίστοιχες αιτήσεις για τη χορήγηση δανείων πρέπει να απευθύνονται ή στην Επιτροπή (1), προκειμένου για τα άμεσα δάνεια, ή στον μεσολαβούντα χρηματοπιστωτικό φορέα στον οποίο έχει χορηγηθεί συνολικό δάνειο, προκειμένου για τα άλλα.

(1) Commission des Communautιs europιennes, Direction Gιnιrale «Crιdit et Investissements», Bβtiment Jean Monnet, Luxembourg (Grand-Duchι de Luxembourg).

Η χορήγηση δανείων βάσει του άρθρου 54 παράγραφος 2 αποφασίζεται από την Επιτροπή,μετά από ομόφωνη σύμφωνη γνώμη του Συμβουλίου.

Α. μεσα δάνεια

1. Το σχέδιο

Δυνατότητα χρηματοδότησης υπάρχει για τα παρακάτω επενδυτικά σχέδια τα οποία συμβάλλουν στην αύξηση της κατανάλωσης του κοινοτικού χάλυβα, ή, στα πλαίσια μιας αναδιάρθρωσης, εξασφαλίζουν τη διατήρηση της κατανάλωσης του κοινοτικού χάλυβα σε σταθερά επίπεδα:

- σχέδια που αποσκοπούν σε νέες εφαρμογές του χάλυβα,

- σχέδια που αποσκοπούν στη βελτίωση της ανταγωνιστικότητας του χάλυβα απέναντι σε κάθε άλλο προϊόν,

- σχέδια επιχειρήσεων για τις οποίες το κόστος προμήθειας του χάλυβα που υπεισέρχεται στο τελικό προϊόν της επιχείρησης αντιπροσωπεύει:

α) τουλάχιστον 50% του συνολικού κόστους των βασικών υλών (συμπεριλαμβανομένου του χάλυβα) που χρησιμοποιήθηκαν ή, στην περίπτωση όπου για τεχνικούς λόγους το σημείο α) δεν εφαρμόζεται:

β) τουλάχιστον 20% του συνολικού κόστους για την αγορά των συνιστωσών υλών (των βασικών υλών συμπεριλαμβανομένων) του τελικού προϊόντος ή, στην περίπτωση όπου για τεχνικούς λόγους το σημείο β) δεν εφαρμόζεται:

γ) τουλάχιστον 5% της τιμής πώλησης του τελικού προϊόντος.

Ο όρος «χάλυβας» αναφέρεται στα προϊόντα που περιγράφονται στο παράρτημα 1 της συνθήκης ΕΚΑΧ και που επισυνάπτονται στο παρόν ως παράρτημα.

Οι δαπάνες που πρέπει να λαμβάνονται υπόψη περιορίζονται στις δαπάνες εγκαταστάσεων που συνδέονται άμεσα με τη διαρκή χρησιμοποίηση του χάλυβα. Το υποβαλλόμενο για δανειοδότηση σχέδιο ή δεν θα πρέπει να έχει αρχίσει ή, αν έχει αρχίσει, θα πρέπει υπό ομαλές συνθήκες να περατωθεί μέσα σε προθεσμία τριών ετών.

2. Ο δανειολήπτης

Η εταιρεία που επιθυμεί να δανειοδοτηθεί από την ΕΚΑΧ θα πρέπει να έχει συσταθεί κατά τον ενδεδειγμένο τρόπο. Οι δραστηριότητες και το μέγεθός της, ενδεχομένως και οι σχέσεις της με τις μητρικές ή θυγατρικές εταιρείες και τους άλλους μετόχους πρέπει να είναι γνωστές.

3. Οικονομικές πλευρές

Η Επιτροπή αξιολογεί τις οικονομικές πλευρές του βιομηχανικού σχεδίου με βάση κυρίως τη συμβολή της επένδυσης στην αύξηση της κατανάλωσης του κοινοτικού χάλυβα και τους τεχνικούς και χρηματοδοτικούς όρους για την εκτέλεσή του, τη βιωσιμότητά του, τις προοπτικές των προϊόντων του στα πλαίσια της αγοράς και, τέλος, με βάση την κατάσταση του εν λόγω τομέα.

4. Χρηματοδοτικές πλευρές

Η Επιτροπή προβαίνει σε αξιολόγηση της χρηματοδοτικής επιφάνειας του δανειολήπτη και, ενδεχομένως, της χρηματοδοτικής επιφάνειας των μητρικών εταιρειών. Συνεκτιμάται επίσης η αξία των προσφερομένων εγγυήσεων.

5. Περιβάλλον

Αξιολογούνται επίσης οι κυριότερες επιδράσεις του επενδυτικού σχεδίου στο περιβάλλον, η επίδραση δηλαδή των διαφόρων εκπομπών και αποβλήτων στο φυσικό περιβάλλον. Σε κάθε περίπτωση, τα σχέδια πρέπει να συμμορφώνονται με την κοινοτική νομοθεσία στον τομέα του περιβάλλοντος.

6. Το δάνειο

Το ύψος του δανείου δεν μπορεί να υπερβαίνει το 50% των παγίων επενδύσεων (δεν περιλαμβάνονται ανάγκες σε κεφάλαια κίνησης) που είναι απαραίτητες για την εκτέλεση του σχεδίου.

Β. Συνολικά δάνεια

Αρχή των συνολικών δανείων για τη χρηματοδότηση επενδύσεων που προορίζονται για την προώθηση της κατανάλωσης του κοινοτικού χάλυβα είναι η χορήγηση δανείων περιορισμένου ύψους μέσω εθνικού ή τοπικού χρηματοδοτικού φορέα.

Εκτός αν έχει συμφωνηθεί διαφορετικά με την Επιτροπή, το ύψος επένδυσης ενός σχεδίου που μπορεί να χρηματοδοτηθεί με ατομικό δάνειο, στα πλαίσια ενός συνολικού δανείου, περιορίζεται στο ποσό των 15 εκατομμυρίων ECU.

Οι βασικοί στόχοι της πολιτικής που διέπει τα συνολικά δάνεια είναι οι ίδιοι όπως και στην περίπτωση των αμέσων δανείων η διαφορά έγκειται στο ύψος των δανείων και στο βαθμό διοικητικής αποκέντρωσης η οποία επιτυγχάνεται σε δύο επίπεδα:

- πρώτον, στα πλαίσια των κοινοτικών οργάνων. Πράγματι, από τη στιγμή που το Συμβούλιο έχει εκδώσει σύμφωνη γνώμη για το συνολικό δάνειο, η Επιτροπή εγκρίνει κάθε ατομικό δάνειο

- δεύτερον, μεταξύ της Επιτροπής και του εθνικού ή τοπικού χρηματοδοτικού φορέα. Με την επιφύλαξη της τελικής συγκατάθεσης της Επιτροπής, ο φορέας που μεσολαβεί έχει την ευθύνη της διαπραγμάτευσης των ατομικών δανείων με τους δανειολήπτες και της αξιολόγησης των επενδύσεων (στην ίδια βάση αξιολόγησης των αμέσων δανείων από την Επιτροπή) και κοινοποιεί στην Επιτροπή τις προτάσεις του. Ενημερώνει επίσης την Επιτροπή για τις εθνικές ενισχύσεις στις οποίες εμπίπτουν ενδεχομένως οι επενδύσεις αυτές.

ΙΙΙ. ΕΚΘΕΣΕΙΣ ΚΑΙ ΕΛΕΓΧΟΙ

Οι δανειολήπτες υποβάλλουν, κατά διαστήματα, στην Επιτροπή εκθέσεις σχετικά με την πορεία των επενδύσεων και την κατανάλωση του κοινοτικού χάλυβα.

Τα σχέδια αποτελούν, επιλεκτικά, αντικείμενο επιθεωρήσεων από υπαλλήλους των αρμοδίων κοινοτικών οργάνων, για να διαπιστωθεί αν η εκτέλεση πραγματοποιείται σύμφωνα με την αντίστοιχη μελέτη.

ΠΑΡΑΡΤΗΜΑ

Προϊόντα ΕΚΑΧ που καλύπτονται από τον όρο «χάλυβας»

>ΘΕΣΗ ΠΙΝΑΚΑ>

Ανακοίνωση της Επιτροπής βάσει του άρθρου 115 της συνθήκης ΕΟΚ

(85/C 121/04)

Η Επιτροπή, με απόφαση της 13ης Μαΐου 1985 εξουσιοδότησε την Ιταλική Δημοκρατία να αποκλείσει της κοινοτικής μεταχείρισης άμαξες αυτοκινήτου, παντός κινητήρος, διά την μεταφοράν προσώπων και εμπορευμάτων, της κλάσεως 87.02 ex A και ex Β του Κοινού Δασμολογίου, καταγωγής Ιαπωνίας και ΕΣΣΔ, που τίθενται σε ελεύθερη κυκλοφορία στα άλλα κράτη μέλη.

Η απόφαση ισχύει από την 1η Μαΐου έως τις 30 Σεπτεμβρίου 1985.